62015CJ0441
TIESAS SPRIEDUMS (astotā palāta)
2017. gada 9. februārī (
*1
)
“Lūgums sniegt prejudiciālu nolēmumu — Kopējais muitas tarifs — Tarifa klasifikācija — Kombinētā nomenklatūra — Pozīcijas 3824 90 97 un 2106 90 92 — Pulverveida izstrādājums, kas sastāv no kalcija karbonāta (95 %) un modificētas cietes (5 %)”
Lieta C‑441/15
par lūgumu sniegt prejudiciālu nolēmumu atbilstoši LESD 267. pantam, ko Finanzgericht Bremen (Brēmenes Finanšu tiesa, Vācija) iesniedza ar lēmumu, kas pieņemts 2015. gada 16. jūlijā un kas Tiesā reģistrēts 2015. gada 12. augustā, tiesvedībā
Madaus GmbH
pret
Hauptzollamt Bremen .
TIESA (astotā palāta)
šādā sastāvā: palātas priekšsēdētājs M. Vilars [M. Vilaras], tiesneši J. Malenovskis [J. Malenovský] un D. Švābi [D. Šváby] (referents),
ģenerāladvokāts M. Špunars [M. Szpunar],
sekretārs A. Kalots Eskobars [A. Calot Escobar],
ņemot vērā rakstveida procesu,
ņemot vērā apsvērumus, ko sniedza:
—
Madaus GmbH vārdā – G. Eder, Rechtsanwalt,
—
Eiropas Komisijas vārdā – M. Wasmeier, A. Caeiros un B.‑R. Killmann, pārstāvji,
ņemot vērā lēmumu, kas pieņemts pēc ģenerāladvokāta uzklausīšanas, izskatīt lietu bez ģenerāladvokāta secinājumiem,
pasludina šo spriedumu.
Spriedums
1
Lūgums sniegt prejudiciālu nolēmumu ir par to, kā interpretēt apakšpozīcijas 3824 90 97 un 2106 90 92 Kombinētajā nomenklatūrā, kas ietverta I pielikumā Padomes 1987. gada 23. jūlija Regulai (EEK) Nr. 2658/87 par tarifu un statistikas nomenklatūru un kopējo muitas tarifu (OV 1987, L 256, 1. lpp.), redakcijā, kas izriet no Komisijas 2012. gada 9. oktobra Īstenošanas regulas (ES) Nr. 927/2012 (OV 2012, L 304, 1. lpp.).
2
Šis lūgums ir iesniegts tiesvedībā starp Madaus GmbH un Hauptzollamt Bremen (Brēmenes Galvenā muitas pārvalde, Vācija; turpmāk tekstā – “HB”) par izejvielas ar nosaukumu “DESTAB Calcium Carbonate 90SE Ultra 250”, kura ir paredzēta kalcija tablešu ražošanai vienkāršu tablešu, putojošo tablešu un košļājamo tablešu formā, tarifa klasifikāciju šajā nomenklatūrā.
Atbilstošās tiesību normas
KN
3
Eiropas Savienībā ievesto preču klasificēšana muitas vajadzībām ir reglamentēta tarifu un statistikas nomenklatūrā.
4
Regulas Nr. 2658/87, kurā grozījumi izdarīti ar Padomes 2000. gada 31. janvāra Regulu (EK) Nr. 254/2000 (OV 2000, L 28, 16. lpp.), 12. pantā ir paredzēts, ka Eiropas Komisija katru gadu pieņem regulu, kas atveido tarifu un statistikas nomenklatūras pilnu versiju un tai atbilstošās autonomās un nolīgtās kopējā muitas tarifa nodokļa likmes, ievērojot Eiropas Savienības Padomes vai Komisijas veiktos pasākumus. Minēto regulu publicē Eiropas Savienības Oficiālajā Vēstnesī vēlākais līdz 31. oktobrim, un to piemēro no nākamā gada 1. janvāra.
5
Iesniedzējtiesa uzskata, ka ir piemērojama Regula Nr. 927/2012. Tomēr no Tiesai iesniegtajiem lietas materiāliem izriet, ka attiecīgā deklarācija par laišanu brīvā apgrozībā ir datēta ar 2014. gada 11. aprīli. Šādos apstākļos pamatlietas faktiem ir piemērojama tarifu un statistikas nomenklatūra, kas bija spēkā no 2014. gada 1. janvāra un kas izriet no Komisijas 2013. gada 4. oktobra Īstenošanas regulas (ES) Nr. 1001/2013 (OV 2013, L 290, 1. lpp.) (turpmāk tekstā – “KN”). Tomēr šo divu regulu saturs saistībā ar attiecīgajām pozīcijām ir identisks.
6
KN pirmajā daļā par ievada noteikumiem ir ietverta I sadaļa “Vispārīgi noteikumi”, kuras A daļā “Vispārīgi kombinētās nomenklatūras interpretācijas noteikumi” tostarp ir noteikts:
“[KN] preces klasificē pēc šādiem principiem:
1.
Sadaļu, nodaļu un apakšnodaļu virsraksti doti tikai ērtības labad; juridiski klasifikāciju nosaka pozīciju ieraksti un sadaļu un nodaļu piezīmes, kā arī tālāk izklāstītie noteikumi, ja vien pozīcijās un piezīmēs nav noteikts citādi.
[..]”
7
KN otrā daļa, kurā ir ietverts nodokļu saraksts, ir sadalīta sadaļās. Šīs daļas IV sadaļā ir ietverta KN 21. nodaļa “Dažādi pārtikas produkti”.
8
KN pozīcija 2106, kas ietilpst šajā 21. nodaļā, ir strukturēta šādi:
“2106 Pārtikas izstrādājumi, kas nav minēti vai iekļauti citur:
2106 10 – proteīna koncentrāti un strukturētas olbaltumvielas:
[..]
2106 90 – citādas:
[..]
2106 90 92 – – – kas nesatur piena taukus, saharozi, izoglikozi, glikozi vai cieti vai kas satur mazāk par 1,5 % no kopējās masas piena taukus, 5 % saharozi vai izoglikozi, 5 % glikozi vai cieti.
[..]”
9
KN otrajā daļā ir ietverta arī VI sadaļa, kas attiecas uz ķīmiskās rūpniecības un tās saskarnozaru ražojumiem. Šajā sadaļā ir ietverta KN 38. nodaļa “Jaukti ķīmiskie produkti”, kurā ir iekļauta šāda piezīme:
“1.
Šajā nodaļā neietilpst:
[..]
b)
ķimikāliju maisījumi ar pārtikas produktiem vai citām uzturvielām, ko izmanto pārtikas preču ražošanā (galvenokārt pozīcija 2106);
[..]”
10
KN pozīcija 3824, kas ietilpst 38. nodaļā, ir strukturēta šādi:
“3824 Lietošanai gatavas saistvielas lietņu veidnēm un serdeņiem; ķīmijas vai saskarnozaru rūpniecības ķīmiskie produkti un preparāti (arī produkti un preparāti, kas satur dabīgu produktu maisījumus), kas nav minēti vai iekļauti citur:
[..]
3824 90 – pārējie
[..]
3824 90 97 – – – – citādi.”
Regula (ES) Nr. 328/2013
11
Komisijas 2013. gada 8. aprīļa Īstenošanas regulas (ES) Nr. 328/2013 par atsevišķu preču klasifikāciju kombinētajā nomenklatūrā (OV 2013, L 102, 10. lpp.) pielikumā ir ietverta tabula, kurā ir iekļautas trīs ailes, – pirmajā no tām ir ietverts katras attiecīgās preces apraksts, otrajā ir norādīta šai attiecīgajai precei piešķirtā KN klasifikācija un trešajā ir norādīts šīs klasifikācijas pamatojums.
12
Tādējādi no šī pielikuma izriet, ka pulverveida izstrādājums, kas sastāv no 97 % kalcija karbonāta un 3 % cietes, ir klasificēts KN pozīcijā 2106 90 92. Ailē, kas attiecas uz preču aprakstu, šis izstrādājums ir aprakstīts šādi:
“Pulverveida izstrādājums, kas sastāv no (masas %):
—
kalcija karbonāts 97
—
ciete 3.
Izstrādājums ir piemērots izmantošanai vairākās atšķirīgās jomās, piemēram, cilvēku pārtikai, medikamentiem un krāsu pildvielām.
Izstrādājums ir piemērots kalcija tablešu ražošanai.”
13
Ailē, kas attiecas uz izmantotās klasifikācijas pamatojumu, ir norādīts, ka klasifikācija ir “noteikta, ievērojot 1. un 6. vispārīgo [KN] interpretācijas noteikumu, 38. nodaļas 1.b piezīmi un KN kodu 2106, 2106 90 un 2106 90 92 formulējumu”.
14
Šajā ailē ir ietverti arī šādi konstatējumi:
“Tā kā izstrādājumā ir viela, kas nav minēta 28. nodaļas 1.a, 1.d vai 1.e piezīmē, klasifikācija minētajā nodaļā nav iespējama.
[..]
Izstrādājuma sastāva dēļ klasifikācija 38. nodaļā nav iespējama, ņemot vērā 38. nodaļas 1.b piezīmi (sk. arī harmonizētās sistēmas skaidrojumus par 38. nodaļu, vispārīgo daļu).
Tāpēc izstrādājums ir klasificējams pozīcijā 2106 pie pārtikas izstrādājumiem, kas nav minēti vai iekļauti citur.”
HS un KN
15
Muitas sadarbības padome, kas kļuvusi par Pasaules Muitas organizāciju (PMO), tika izveidota ar Briselē 1950. gada 15. decembrī noslēgto konvenciju par šīs padomes izveidošanu. Preču aprakstīšanas un kodēšanas harmonizēto sistēmu (turpmāk tekstā – “HS”) ir izstrādājusi PMO, un tā ir ieviesta ar Starptautisko konvenciju par preču aprakstīšanas un kodēšanas harmonizēto sistēmu, kura ir noslēgta 1983. gada 14. jūnijā Briselē un kopā ar tās 1986. gada 24. jūnija grozījumu protokolu Eiropas Ekonomikas kopienas vārdā apstiprināta ar Padomes 1987. gada 7. aprīļa Lēmumu 87/369/EEK (OV 1987, L 198, 1. lpp.).
16
KN pozīcijās 2106 un 3824 ir pārņemts HS pozīciju 2106 un 3824 formulējums.
17
HS paskaidrojošās piezīmes izstrādā PMO saskaņā ar konvenciju par HS.
18
HS paskaidrojošajās piezīmēs, kas attiecas uz šīs sistēmas 38. nodaļu, tostarp ir noteikts:
“Vispārīgi apsvērumi
[..]
Atbilstoši šīs nodaļas 1. piezīmes b) punktam apzīmējums pārtikas produkti vai citas uzturvielas galvenokārt attiecas uz pārtikā lietojamiem izstrādājumiem I līdz IV sadaļā.
Šis apzīmējums ietver arī konkrētus citus izstrādājumus, it īpaši kā minerālas pārtikas piedevas izmantotus izstrādājumus 28. nodaļā, cukuru spirtus pozīcijā 2905, neaizstājamās aminoskābes pozīcijā 2922, lecitīnu pozīcijā 2923, provitamīnus un vitamīnus pozīcijā 2936, cukurus pozīcijā 2940, izmantošanai pārtikas izstrādājumos paredzētas dzīvnieku asiņu komponentus pozīcijā 3002, kazeīnu un kazeinātus pozīcijā 3501, albumīnus pozīcijā 3502, pārtikā lietojamos želatīnus pozīcijā 3503, pārtikā lietojamās olbaltumvielas pozīcijā 3504, dekstrīnus un citādas pārtikā lietojamas modificētās cietes pozīcijā 3505, sorbītus pozīcijā 3824, pārtikā lietojamus izstrādājumus 39. nodaļā (piemēram, amilopektīnu un amilozi pozīcijā 3913). Jānorāda, ka šis izstrādājumu uzskaitījums ir tikai piemērs, kurš nekādā gadījumā nav uzskatāms par izsmeļošu.
Vienkārši pārtikas produktu vai citu uzturvielu klātbūtne maisījumā nav pietiekams iemesls, lai šo maisījumu neiekļautu 38. nodaļā, piemērojot 1. piezīmes b) punktu. Vielas, kuru uzturvērtība, ņemot vērā vielas kā ķimikālijas – piemēram, pārtikas piedevas vai pārstrādes palīglīdzekļa – funkciju, ir nenozīmīga, neuzskata par pārtikas produktiem vai citām uzturvielām šīs piezīmes izpratnē. Maisījumi, kuri nav iekļauti 38. nodaļā, pamatojoties uz 1. piezīmes b) punktu, ir izstrādājumi, kurus izmanto pārtikas produktu pagatavošanai un kuru vērtība balstās uz to uzturfizioloģiskajām īpašībām.”
Pamatlieta un prejudiciālais jautājums
19
No iesniedzējtiesas nolēmuma izriet, ka Madaus2014. gada 11. aprīlī iesniedza deklarāciju par ASV izcelsmes kalcija karbonāta laišanu brīvā apgrozībā. Šajā deklarācijā minētā sabiedrība attiecīgo produktu bija klasificējusi KN apakšpozīcijā 2836 50 00.
20
Šis produkts ir izejviela kalcija tablešu ražošanai vienkāršu tablešu, putojošo tablešu un košļājamo tablešu formā. Tā nosaukums ir “DESTAB Calcium Carbonate 90SE Ultra 250”, un tas sastāv no ķīmiski viendabīga pulverveida kalcija karbonāta un modificētas cietes.
21
Pēc prasītājas lūguma ievestās preces tika laistas brīvā apgrozībā un ievedmuitas nodoklis tādējādi tika noteikts 5 % apmērā atbilstoši KN apakšpozīcijai 2836 50 00.
22
HB tomēr lika veikt analīzi attiecībā uz šiem produktiem. No veiktās tarifa klasifikācijas ekspertīzes izriet, ka šie produkti ir klasificējami KN apakšpozīcijā 2106 90 92. No veiktajām analīzēm izrietēja, ka, ņemot vērā modificētās cietes saturu, kurš bija mazāks par 5 masas procentiem, šī pievienotā ciete nebija nozīmīga attiecīgā produkta sastāvdaļa.
23
Tā kā muitas nodoklis, kas atbilst šai tarifa apakšpozīcijai, ir 12,8 %, HB2014. gada 24. jūnijā nosūtīja prasītājai paziņojumu par ievedmuitas nodokli atlikušās nodokļu summas samaksai.
24
Pēc tam, kad tika noraidīts par šo paziņojumu iesniegtais administratīvais pieteikums, Madaus cēla prasību par šī paziņojuma atcelšanu iesniedzējtiesā. Savas prasības pamatojumam tā šobrīd būtībā norāda, ka pamatlietā aplūkotais produkts ir klasificējams nevis KN apakšpozīcijā 2836 50 00, bet gan šīs nomenklatūras apakšpozīcijā 3824 90 97. Tā precizē, pirmkārt, ka cietes saturs attiecīgajā produktā pārsniedz 5 tā masas procentus un, otrkārt, ka ciete esot pievienota nevis tās uzturfizioloģisko īpašību dēļ, bet tā ir tikai pārstrādes palīglīdzeklis, lai palīdzētu izveidot labāku kalcija tablešu formu. Tam, ka pievienotajai cietei ir nenozīmīga uzturvērtība, esot otršķirīga nozīme.
25
Madaus uzskata, ka, ņemot vērā iepriekš minēto, attiecīgais produkts ietilpst KN 38. nodaļā. Atsevišķu produktu izslēgšana no šīs nodaļas piemērošanas jomas, kas ir paredzēta tās 1. piezīmes b) punktā un kas attiecas uz “ķimikāliju maisījumiem ar pārtikas produktiem vai citām uzturvielām, ko izmanto pārtikas preču ražošanā”, neesot piemērojama pamatlietā aplūkotajam produktam, jo tas neesot maisījums, kas tostarp sastāv no pārtikas produkta vai citas uzturvielas. Saskaņā ar HS paskaidrojošajām piezīmēm par 38. nodaļu vienkārši pārtikas produktu vai citu uzturvielu, kā šajā gadījumā – modificētās cietes, klātbūtne maisījumā neesot pietiekams iemesls, lai šo maisījumu izslēgtu no KN 38. nodaļas piemērošanas jomas, jo atbilstoši šīm paskaidrojošajām piezīmēm vielu, kuras uzturvērtība, ņemot vērā šīs vielas kā ķimikālijas funkciju, ir nenozīmīga, neuzskata par uzturvielu. Visbeidzot Madaus piebilst, ka Īstenošanas regula Nr. 328/2013 ir spēkā neesoša, jo tajā neesot tikusi ievērota KN 38. nodaļas 1. piezīmes b) punkta piemērošanas joma.
26
HB norāda, ka abas pamatlietā aplūkotā produkta sastāvdaļas, proti, kalcija karbonāts un modificētā ciete, ir vielas, kurām piemīt uzturvērtība minētās piezīmes izpratnē, un ka līdz ar to runa ir par pārtikas izstrādājumu, kurš ietilpst KN pozīcijā 2106.
27
Iesniedzējtiesa konstatē, ka pamatlietā aplūkotais produkts sastāv no kalcija karbonāta, kas nenoliedzami ir ķīmisks produkts KN pozīcijas 3824 formulējuma izpratnē, un modificētas cietes.
28
Kā jau iepriekš norādīts, saskaņā ar KN 38. nodaļas 1. piezīmes b) punktu “ķimikāliju maisījumi ar pārtikas produktiem vai citām uzturvielām, ko izmanto pārtikas preču ražošanā”, netiek iekļauti 38. nodaļā.
29
Iesniedzējtiesa norāda, ka tajā izskatāmās lietas risinājums ir atkarīgs no tā, vai šī otrā minētā sastāvdaļa ir uzskatāma par pārtikas produktu vai citu uzturvielu šīs piezīmes izpratnē.
30
Minētā tiesa uzskata, ka pamatlietā aplūkotais produkts ietilpst KN 38. nodaļā, jo galvenā sastāvdaļa, proti, kalcija karbonāts, ir ķīmiska viela, savukārt modificētā ciete esot tikusi pievienota, tikai lai palīdzētu izveidot labāku kalcija tablešu formu. Tādēļ tā uzskata, ka modificētā ciete pamatlietā aplūkotajā produktā ir tikusi pievienota tikai kā pārstrādes palīglīdzeklis, nevis ar mērķi piešķirt šim produktam uzturvērtību.
31
Iesniedzējtiesa šajā ziņā atsaucas uz HS paskaidrojošajām piezīmēm par HS 38. nodaļu, kuras ir izklāstītas šī sprieduma 18. punktā un saskaņā ar kurām, kā norāda iesniedzējtiesa, “vienkārši pārtikas produktu vai citu uzturvielu klātbūtne maisījumā nav pietiekams iemesls, lai šo maisījumu neiekļautu 38. nodaļā, piemērojot 1. piezīmes b) punktu, ja attiecīgās vielas uzturvērtība ir tikai otršķirīga salīdzinājumā ar tās kā ķimikālijas funkciju”.
32
Tai tomēr ir šaubas par to, vai pamatlietā aplūkotais produkts varētu ietilpt KN 38. nodaļā, ņemot vērā Īstenošanas regulu Nr. 328/2013. Iesniedzējtiesa būtībā norāda, ka šajā regulā ir atgādināts minētajā 38. nodaļā ietvertās 1. piezīmes b) punkts, atbilstoši kuram no šīs nodaļas ir izslēgti atsevišķi ķimikāliju maisījumi ar pārtikas produktiem vai citām uzturvielām. Tādēļ ar pamatlietā aplūkoto produktu salīdzināms produkts ietilpstot KN 21. nodaļā, un līdz ar to tas būtu klasificējams šīs nomenklatūras pozīcijā 2106, nevis tās 38. nodaļā. Iesniedzējtiesa uzskata, ka šī regula varētu būt spēkā neesoša to pašu iemeslu dēļ kā tie, kas, tāsprāt, pamatoja pamatlietā aplūkotā produkta klasificēšanu KN 38. nodaļā, un tādēļ – šīs nodaļas 1. piezīmes b) punkta piemērojamības neievērošanas dēļ.
33
Šādos apstākļos Finanzgericht Bremen (Brēmenes Finanšu tiesa, Vācija) nolēma apturēt tiesvedību un uzdot Tiesai šādu prejudiciālu jautājumu:
“Vai [KN] ir jāinterpretē tādējādi, ka izejviela ar nosaukumu “DESTAB Calcium Carbonate 90SE Ultra 250”, kas paredzēta kalcija tablešu ražošanai vienkāršu tablešu, putojošo tablešu un košļājamo tablešu formā un kas sastāv no ķīmiski viendabīga pulverveida kalcija karbonāta un tabletes formas labākas izveides nolūkā pievienotas modificētās cietes ar – saskaņā ar Komisijas 2010. gada 9. februāra Regulu (ES) Nr. 118/2010, ar kuru groza Komisijas Regulu (EK) Nr. 900/2008, ar ko nosaka analīzes metodes un citus tehniskus noteikumus, kuri jāievēro, piemērojot importa režīmu dažām lauksaimniecības produktu pārstrādē iegūtām precēm (OV 2010, L 37, 21. lpp.) – aprēķināto cietes saturu mazāk kā 5masas %, ir jāklasificē [KN] apakšpozīcijā 3824 90 97?”
Par prejudiciālo jautājumu
34
Ar savu jautājumu iesniedzējtiesa būtībā vēlas noskaidrot, vai KN ir jāinterpretē tādējādi, ka tāds produkts kā pamatlietā, kas paredzēts kalcija tablešu ražošanai vienkāršu tablešu, putojošo tablešu un košļājamo tablešu formā un kas sastāv no ķīmiski viendabīga pulverveida kalcija karbonāta un tabletes formas labākas izveides nolūkā pievienotas modificētās cietes, un kura cietes saturs ir mazāks kā 5 masas procenti, ir jāklasificē šīs nomenklatūras pozīcijā 2106 kā pārtikas izstrādājums vai pozīcijā 3824 kā ķīmisks produkts.
35
Vispirms ir jāuzsver, ka tad, ja Tiesā ir iesniegts lūgums sniegt prejudiciālu nolēmumu tarifu klasifikācijas jomā, tās uzdevums drīzāk ir valsts tiesai izskaidrot kritērijus, kuru pielietojums tai ļaus attiecīgās preces pareizi klasificēt KN, nevis veikt šo klasifikāciju pašai, īpaši tādēļ, ka Tiesas rīcībā nav visas šim uzdevumam nepieciešamās informācijas. Līdz ar to valsts tiesa katrā ziņā ir labākā pozīcijā, lai veiktu šo uzdevumu (spriedums, 2015. gada 17. septembris, Kyowa Hakko Europe, C‑344/14, EU:C:2015:615, 24. punkts un tajā minētā judikatūra).
36
Tāpat ir jāatgādina, ka saskaņā ar Tiesas pastāvīgo judikatūru tiesiskās noteiktības un pārbaužu atvieglošanas interesēs izšķirošais kritērijs preču tarifa klasifikācijā parasti ir to objektīvās īpašības un pazīmes, kas ir norādītas KN pozīcijas aprakstā un sadaļas vai nodaļas piezīmēs (spriedums, 2016. gada 17. februāris, Salutas Pharma, C‑124/15, EU:C:2016:87, 29. punkts un tajā minētā judikatūra).
37
Tādējādi KN nodaļu piezīmes ir svarīgi līdzekļi, lai nodrošinātu vienādu kopējā muitas tarifa piemērošanu, un kā tādas sniedz noderīgu informāciju tā interpretācijai. Līdz ar to minēto piezīmju saturam ir jābūt saderīgam ar KN normām un tās nevar grozīt šo normu piemērošanas jomu (skat. spriedumu, 2016. gada 17. februāris, Salutas Pharma, C‑124/15, EU:C:2016:87, 30. punkts).
38
Turklāt paskaidrojošajām piezīmēm, kuras attiecībā uz HS ir izstrādājusi PMO, un attiecībā uz KN – Komisija, – lai arī tām nav juridiski saistoša spēka – ir svarīga nozīme dažādu muitas tarifu pozīciju piemērojamības interpretācijā (spriedums, 2016. gada 17. februāris, Salutas Pharma, C‑124/15, EU:C:2016:87, 31. punkts un tajā minētā judikatūra).
39
Lai produktu klasificētu piemērotā pozīcijā, produktu izmantošanas mērķis var būt objektīvs klasifikācijas kritērijs, ja tas minētajam produktam ir raksturīgs, un šis raksturīgums var tikt novērtēts atkarībā no tā objektīvajām īpašībām un pazīmēm (spriedumi, 2013. gada 20. jūnijs, Agroferm, C‑568/11, EU:C:2013:407, 41. punkts, un 2015. gada 4. marts, Oliver Medical, C‑547/13, EU:C:2015:139, 47. punkts). Tomēr produkta izmantošanas mērķis ir būtisks kritērijs tikai tad, ja klasifikācija nevar tikt veikta, pamatojoties tikai uz produkta objektīvajām īpašībām un pazīmēm (spriedumi, 2010. gada 16. decembris, Skoma‑Lux, C‑339/09, EU:C:2010:781, 47. punkts, un 2016. gada 28. aprīlis, Oniors Bio, C‑233/15, EU:C:2016:305, 33. punkts).
40
Šajā gadījumā no iesniedzējtiesas nolēmuma izriet, ka pamatlietā aplūkotais produkts sastāv no kalcija karbonāta, kas ir ķīmisks produkts, un modificētas cietes, kas ir uzturviela, attiecīgi aptuveni 95 % un 5 % proporcijā. Pamatlietā aplūkotais produkts tiek izmantots kā izejviela cilvēkiem paredzētu kalcija tablešu ražošanā. Līdz ar to, ņemot vērā attiecīgā produkta objektīvās īpašības un pazīmes, tas principā ietilpst KN 38. nodaļā “Jaukti ķīmiskie produkti”.
41
Tomēr no 1. piezīmes b) punkta attiecībā uz 38. nodaļu formulējuma izriet, ka šī nodaļa neattiecas uz “ķimikāliju maisījumiem ar pārtikas produktiem vai citām uzturvielām, ko izmanto pārtikas preču ražošanā (galvenokārt pozīcija 2106)”.
42
Lai izvērtētu ar maisījuma sastāvu saistīto kritēriju, ir jāinterpretē 1. piezīmes b) punkts attiecībā uz KN 38. nodaļu, ņemot vērā ar to saistītās paskaidrojošās piezīmes.
43
Šajā ziņā, pirmkārt, ķimikāliju maisījuma ar pārtikas produktiem vai citām uzturvielām klasificēšana KN 38. vai 21. nodaļā ir atkarīga no šī maisījuma sastāva, kāds tas izriet no tā objektīvajām īpašībām un pazīmēm.
44
Otrkārt, HS paskaidrojošo piezīmju attiecībā uz šīs sistēmas 38. nodaļu pēdējās daļas pēdējā teikumā ir precizēts, ka maisījumi, kas ir izslēgti no šīs nodaļas, “ir izstrādājumi, kurus izmanto pārtikas produktu pagatavošanai un kuru vērtība balstās uz to uzturfizioloģiskajām īpašībām”.
45
Jēdziens “maisījums” šīs pēdējās daļas izpratnē tādējādi attiecas uz ķimikāliju maisījumu ar pārtikas produktiem vai citām uzturvielām kā tādu, neparedzot nodalījumu atkarībā no šādu maisījumu veidojošajām vielām.
46
Līdz ar to kā kritērijs attiecīgā produkta tarifa klasifikācijai ir jāizmanto ne tikai kritērijs, kas attiecas uz tā īpašībām un pazīmēm, proti, tostarp maisījuma uzturvērtību kā tādu, bet arī kritērijs, kas attiecas uz šī produkta paredzēto izmantojumu, proti, to, ka šis maisījums tiek izmantots pārtikas produktu ražošanā.
47
Šajā gadījumā ir jākonstatē, ka pamatlietā aplūkotais produkts ir maisījums, ko veido ķīmisks produkts – kalcija karbonāts, un uzturviela – modificēta ciete. Šajā ziņā Tiesa ir nospriedusi, ka uzturvielas jēdziens var būt attiecināms arī uz ķīmiskajiem produktiem (spriedums, 1992. gada 30. janvāris, SuCrest, C‑14/91, EU:C:1992:48, 10. punkts). Līdz ar to tādas vielas kā kalcija karbonāts ķīmiska produkta statuss neliedz uzskatīt to par uzturvielu.
48
No iesniedzējtiesas nolēmuma arī izriet, ka pamatlietā aplūkoto produktu prasītāja pamatlietā sākotnēji bija deklarējusi ar apzīmējumu “Kalcija karbonāts – uztura bagātinātājs”. Tomēr Tiesa ir nospriedusi, ka KN pozīcijas 2106 formulējumā ir norādīti pārtikas izstrādājumi, kas nav minēti vai iekļauti citur, un ka HS paskaidrojošajās piezīmēs attiecībā uz šo pozīciju ir precizēts, ka šajā pozīcijā tostarp ir ietverti izstrādājumi, kurus dēvē par “uztura bagātinātājiem” un kuri ir ietverti iepakojumā, uz kura ir norādīts, ka tie ir paredzēti organisma labas veselības uzturēšanai (spriedums, 2009. gada 17. decembris, Swiss Caps, no C‑410/08 līdz C‑412/08, EU:C:2009:794, 31. punkts).
49
Nav ticis apstrīdēts, ka pamatlietā aplūkotais produkts tiek izmantots cilvēkiem paredzētu kalcija tablešu ražošanai vienkāršu tablešu, putojošo tablešu un košļājamo tablešu formā. Kā savos apsvērumos ir norādījusi Komisija, šīs kalcija tabletes veicina kuņģa skābes regulāciju ar mērķi stimulēt vai atvieglot gremošanu un vispārīgāk – saglabāt cilvēka organisma veselību un labsajūtu.
50
Līdz ar to tāds maisījums kā pamatlietā, ņemot vērā tā objektīvās īpašības un pazīmes, ir paredzēts cilvēku pārtikā izmantojamu produktu izgatavošanai.
51
Ņemot vērā iepriekš minēto, tāds produkts kā pamatlietā ietilpst KN 38. nodaļas 1. piezīmes b) punktā paredzētajā atkāpē, un līdz ar to tas katrā ziņā ir izslēdzams no šīs nodaļas “Jaukti ķīmiskie produkti” piemērošanas jomas.
52
Tādējādi tāds maisījums kā pamatlietā ietilpst KN 21. nodaļā “Dažādi pārtikas produkti” un līdz ar to ir klasificējams KN pozīcijā 2106 “Pārtikas izstrādājumi, kas nav minēti vai iekļauti citur”, uz kuru ir ietverta tieša norāde KN 38. nodaļas 1. piezīmes b) punktā.
53
No visiem iepriekš minētajiem apsvērumiem izriet, ka KN ir jāinterpretē tādējādi, ka tāds produkts kā pamatlietā, kas paredzēts kalcija tablešu ražošanai vienkāršu tablešu, putojošo tablešu un košļājamo tablešu formā un kas sastāv no ķīmiski viendabīga pulverveida kalcija karbonāta un tabletes formas labākas izveides nolūkā pievienotas modificētās cietes, un kura cietes saturs ir mazāks kā 5 masas procenti, ir klasificējams šīs nomenklatūras pozīcijā 2106.
Par tiesāšanās izdevumiem
54
Attiecībā uz pamatlietas pusēm šī tiesvedība ir stadija procesā, kuru izskata iesniedzējtiesa, un tā lemj par tiesāšanās izdevumiem. Izdevumi, kas radušies, iesniedzot apsvērumus Tiesai, un kas nav minēto pušu izdevumi, nav atlīdzināmi.
Ar šādu pamatojumu Tiesa (astotā palāta) nospriež:
Kombinētā nomenklatūra, kas ir ietverta I pielikumā Padomes 1987. gada 23. jūlija Regulai (EEK) Nr. 2658/87 par tarifu un statistikas nomenklatūru un kopējo muitas tarifu, redakcijā, kas izriet no Komisijas 2013. gada 4. oktobra Īstenošanas regulas (ES) Nr. 1001/2013, ir jāinterpretē tādējādi, ka tāds produkts kā pamatlietā, kas paredzēts kalcija tablešu ražošanai vienkāršu tablešu, putojošo tablešu un košļājamo tablešu formā un kas sastāv no ķīmiski viendabīga pulverveida kalcija karbonāta un tabletes formas labākas izveides nolūkā pievienotas modificētās cietes, un kura cietes saturs ir mazāks kā 5 masas procenti, ir klasificējams šīs nomenklatūras pozīcijā 2106.
[Paraksti]
(
*1
)	Tiesvedības valoda – vācu.